La inauguració del Grand Palais es va efectuar amb tota la magnificència pròpia de la Tercera República Francesa, aleshores en el centre d'una crisi política originada pel controvertit cas Dreyfus, en una cerimònia celebrada l'1 de maig de 1900, en presència de Émile Loubet (1838 - 1929), president de la República francesa, de René Waldeck-Rousseau (1846 - 1904), president del Consell i ministre de l'Interior i de Cultura de França, de Georges Leygues (1857 - 1933), ministre d'Instrucció pública i Belles Arts, d'Alexandre Millerand (1859 - 1943), ministre de Comerç, Indústria, Correus i Telecomunicacions, i d'Alfred Picard (1844 - 1913), comissari general de l'Exposició Universal de París. Una inscripció gravada a la pedra d'una de les cantonades de les parets de l'edifici commemora l'esdeveniment.